# śrī-śrī-nṛsiṁha-stavaḥ

### śrīla-śrīdhara-svāmi-pāda-kṛtaḥ

(bhāgavata-daśama-skandhasya śruti-stutyā bhāvārtha-dīpikāyām)

jaya jayājita jahy aga-jaṅgamā-

vṛtim ajām upanīta-mṛṣāguṇām |

na hi bhavantam ṛte prabhavanty amī

nigama-gīta-guṇārṇavatā tava ||1||

druhiṇa-vahni-ravīndra-mukhāmarā

jagad idaṁ na bhavet pṛthag utthitam |

bahu-mukhair api mantra-gaṇair ajas

tvam uru-mūrti-rato vinigadyase ||2||

sakala-veda-gaṇerita-sad-guṇas

tvam iti sarva-manīṣi-janā ratāḥ |

tvayi subhadra-guṇa-śravaṇādibhis

tava pada-smaraṇena gata-klamāḥ ||3||

nara-vapuḥ pratipadya yadi tvayi

śravaṇa-varṇana-saṁsmaraṇādibhiḥ |

nara-hare na bhajanti nṛṇām idaṁ

dṛti-vad ucchvasitaṁ viphalaṁ tataḥ ||4||

udarādiṣu yaḥ puṁsāṁ cintito muni-vartmabhiḥ |

hanti mṛtyu-bhayaṁ devo hṛd-gataṁ tam upāsmahe ||5||

sva-nirmiteṣu kāryeṣu tāratamya-vivarjitam |

sarvānusyūta-san-mātraṁ bhagavantaṁ bhajāmahe ||6||

tvad-aṁśasya mameśāna tvan-māyā-kṛta-bandhanam |

tvad-aṅghri-sevām ādiśya parānanda nivartaya ||7||

tvat-kathāmṛta-pāthodhau viharanto mahā-mudaḥ |

kurvanti kṛtinaḥ kecic catur-vargaṁ tṛṇopamam ||8||[[1]](#footnote-2)

tvayy ātmani jagan-nāthe man-mano ramatām iha |

kadā mamedṛśaṁ janma mānuṣaṁ sambhaviṣyati ||9||

caraṇa-smaraṇaṁ premṇā tava deva su-durlabham |

yathā kathañcin nṛ-hare mama bhūyād ahar-niśam ||10||

kvāhaṁ buddhy-ādi-saṁruddhaḥ kva ca bhūman mahas tava |

dīna-bandho dayā-sindho bhaktiṁ me nṛ-hare diśa ||11||

mithyā-tarka-sukarkaśerita-mahā-vādāndhakārāntara-

bhrāmyan-manda-mater amanda-mahimaṁs tvaj-jñāna-vartmāsphuṭam |

śrīman mādhava vāmana trinayana śrī-śaṅkara śrī-pate

govindeti muda vadan madhupate muktaḥ kadā syām aham ||12||

yat sattvataḥ sadā bhāti jagad etad asat svataḥ |

sadābhaṣam asaty asmin bhagavantaṁ bhajāma tam ||13||

tapantu tāpaiḥ prapatantu parvatād

aṭantu tīrthāni paṭhantu cāgamān |

yajantu yāgair vivadantu vādair

hariṁ vinā naiva mṛtiṁ taranti ||14||

anindriyo’pi yo devaḥ sarva-kāraka-śakti-dhṛk |

sarva-jñaḥ sarva-kartā ca sarva-sevyaṁ namāmi tam ||15||

tvad-īkṣaṇa-vaśa-kṣobha-māyā-bodhita-karmabhiḥ |

jātān saṁsarataḥ khinnān nṛ-hare pāhi naḥ pitaḥ ||16||

antaryantā sarva-lokasya gītaḥ

śrutya yuktyā caivam evāvaseyaḥ |

yaḥ sarva-jñaḥ sarva-śaktir nṛsiṁhaḥ

śrīmantaṁ taṁ cetasaivāvalambe ||17||

yasminn udyad-vilayam api yad bhāti viśvaṁ layādau

jīvopetaṁ guru-karuṇayā kevalātmāvabodhe |

atyantāntaṁ vrajati sahasā sindhu-vat sindhu-madhye

madhye cittaṁ tri-bhuvana-guruṁ bhāvaye taṁ nṛsiṁham ||18||

saṁsāra-cakra-krakacair vidīrṇaṁ

udīrṇa-nānā-bhavatāpataptam |

kathañcid āpannam iha prapannaṁ

tvam uddhara śrī-nṛhare nṛ-lokam ||19||

yadā parānanda-guro bhavat-pade

padaṁ mano me bhagavaṁl labheta |

tad nirastākhila-sādhana-śramaḥ

śrayeya saukhyaṁ bhavataḥ kṛpātaḥ ||20||

bhajato hi bhavān sākṣāt paramānanda-cid-ghanaḥ |

ātmaiva kim ataḥ kṛtyaṁ tuccha-dāra-sutādibhiḥ ||21||

muñcann aṅga tad-aṅga-saṅgam aniśaṁ tvām eva sañcintayan

santaḥ santi yato yato gata-madās tān āśramān āvasan |

nityaṁ tan-mukha-paṅkajād vigalita-tvat-puṇya-gāthāmṛta-

srotaḥ-saṁplava-saṁpluto nara-hare na syām ahaṁ deha-bhṛt ||22||

udbhūtaṁ bhavataḥ sato’pi bhuvanaṁ san naiva sarpaḥ srajaḥ

kurvat kāryam apīha kūṭa-kanakaṁ vedo’pi naivaṁ paraḥ |

advaitaṁ tava sat-paraṁ tu paramānandaṁ padaṁ tan mudā

vande sundaram indirānuta hare mā muñca mām ānatam ||23||

mukuṭa-kuṇḍala-kaṅkaṇa-kiṅkiṇī-

pariṇataṁ kanakaṁ paramārthataḥ |

mahad-ahaṅkṛti-kha-pramukhaṁ tathā

nara-harer na paraṁ paramārthataḥ ||24||

nṛtyantī tava vīkṣaṇāṅgaṇa-gatā kāla-svabhāvādibhir

bhāvān sattva-rajas-tamo-guṇa-mayān unmīlayantī bahūn |

mām ākramya padā śirasy atibharaṁ saṁmardayanty āturaṁ

māyā te śaraṇaṁ gato’smi nṛ-hare tvam eva tāṁ vāraya ||25||

daṇḍa-nyāsa-miṣeṇa vañcita-janaṁ bhogaika-cintāturaṁ

saṁmuhyantam ahar-niśaṁ viracitodyoga-klamair ākulam |

ājñā-laṅghinam ajñam ajña-janatā-saṁmāna-nāsan madaṁ

dīnā-nātha dayā-nidhāna paramānanda prabho pāhi mām ||26||

avagamaṁ tava me diśa mādhava

sphurati yan na sukhāsukha-saṅgamaḥ |

śravaṇa-varṇana-bhāvam athāpi vā

na hi bhavāmi yathā vidhi-kiṅkaraḥ ||27||

dyu-patayo vidurantam ananta te

na ca bhavān na giraḥ śruti-maulayaḥ |

tvayi phalanti yato nama ity ato

jaya jayeti bhaje tava tat padam ||28||

sarva-śruti-śiro-ratna-nīrājita-padāmbujam |

bhoga-yoga-pradaṁ vande mādhavaṁ karmi-namrayoḥ ||29||

1. Quoted in Padyāvalī 43, Bhakti-rasāmṛta-sindhu 1.1.40. [↑](#footnote-ref-2)